Mark 14
Wach u chapic i Jesus xqui ch'ob i aj ch'o'oj chirij1 Xa queb 'ij chic craj cu rik i nima'ij páscua, i'ij chi ca tijaw wi i caxlanwa chi n-ta cunbal ocnak che. I je caj'atzil i sacerdóte, xak i je tijonel re i ujer 'atbal tzij, quiqui tzucuj wach i tzaksabal re i Jesus quiqui 'ano, chapbal na re ali'al, xa camsabal-re. 2 Xui-ri, xqui bij chiquiwach:
—Maka 'an ile pa nima'ij, mokxa que ch'okow i uq'uial winak rumal —que cha.
Jun ixok xu coj cunbal muy, pakalic, che u jolom i Jesus3 I Jesus 'o pa aldéa Betánia ru' rachoch i achi Simon, chi "Lepróso" ca bix che. Are que tijin chi wa'im, xoc bi jun ixok cu'. Ire ruc'am jun chom laj baxo ▼ , nojnak che acéite lic muy, lic pakal rajil. I acéitele, 'antal che i cotz'ij, "nárdo" u bi. Xu 'aj u tzam i baxo, y xu jam i acéite che u jolom i Jesus. 4 'O jujun je 'o chila xpe coywal; xqui bij chiquiwach:
—¿Wuchac queje xo'on ile che i cunbal muy, chi to' xsachic? —xqui bij—. 5 Are i rajil ile, mas che oxib ciénto quetzal; mas 'utz we ta xc'ayixic, cu tobej que i niba'ib —xqui bij.
Y xa que ch'ach'at chirij ixok.
6 Péro i Jesus xu bij:
—Co'on ile. ¿Wuchac quix ch'ach'at chirij? Ile chi xo'on ire chwe, lic 'utz. 7 I niba'ib, que'e 'ij sak je 'o na iwu'; we quiwaj que i to, pachique 'ij 'is 'utz. Xui-ri, yin, n-ronojel ta 'ij in 'o iwu'. 8 I ixok-i xo'on chwe ni'pa i xtiqui che. Are c'a maja cu rik i 'ij, xu coj i cunbal muy re i mukbal re in ch'acul. 9 Katzij i quin bij chiwe, xa ipa ca paxsax wi i tzij re i 'elsabal re qui mac i winak, xak ca tataj ni rason wach u 'anom i ixok-i chwe. Queje co'on ile ronojel u wach i jyub ta'aj, c'unsabal re i ixok-i chi qui c'ux i winak —xu bij i Jesus chique.
I ma Júdas xu sujuj i Jesus piqui'ab i aj ch'o'oj chirij10 Te'uri i ma Júdas Iscarióte, jun chique i cablajuj u tijoxelab, xa 'e cu' i je caj'atzil i sacerdóte, chu sujuxic i Jesus piqui'ab. 11 Ique, are xqui ta, lic xe quicotic, y xqui bij che chi quiqui ya mer che. Te'uri i ma Júdas xoc chu tzucuxic wach u jachic i Jesus co'on piqui'ab ique.
I Jesus xo'on wa'im cu' u tijoxelab re i nima'ij páscua12 Xc'un i nabe 'ij re i nima'ij chi ca tijaw wi i caxlanwa chi n-ta cunbal che. Are i 'ij-le chi que camsax ni ral tak chij re i ni-ma'ij páscua. Chupam i 'ij-le, i u tijoxelab i Jesus xqui bij che:
—¿Pa cawaj wi yet caka yijba wi i a wa'im re i nima'ij páscua? —xe cha che. 13 Ire xe u tak bi queb chique chu yijbaxic. Xu bij chique:
—Jix pa tinimit. Chila qui c'ulaj wi jun achi rekam jun 'ekbala 'o ya chupam. Chix terej chirij. 14 Pa coc wi ire ru' ja, chi bij iri che i rajaw ja chila: "Cu bij li ka Mayes, ¿Pa 'o wi i cuárto pa quin tij wi i wa'im re i páscua cu' in tijoxelab? xu bij lok", chix chok che. 15 Te'uri ire cu c'ut jun nim laj cuárto chiwe, c'a pu caleja, yij chic; chila chi yijba wi ka wa'im yoj —xu bij i Jesus chique.
16 I u tijoxelab xe 'ec; are xe upon pa tinimit 'is xqui riko pacha u bim i Jesus chique. Te'uri xqui yijba i wa'im re i nima'ij páscua.
17 Are xoc a'ab xupon i Jesus cu' i cablajuj u tijoxelab. 18 Are je 'o chi mexa, que tijin chi wa'im, i Jesus xu bij chique:
—Katzij i quin bij chiwe, 'o jun chiwe yix, ca tijin chi wa'im wu', chi quin u jach na piqui'ab i je aj ch'o'oj chwij —xu bij chique.
19 Ique, are xqui ta ile, lic xe oc chi bis. Chi qui jujunal xe oc chu tz'onoxic che:
—¿Mokxa yin?
Y xak xu bij jun chic:
—¿Mokxa yin? —xu bij.
20 I Jesus xu bij chique:
—Are jun chiwe yix ix cablajuj, jun chi cu mu u wa pa lak wu' yin. 21 Katzij, yin chi in Achi aj Chicaj, quin camsax na, pacha tz'ibtal can chupam u wuj i Dios. Xui-ri, to'wach i achi chi quin jachaw na piqui'ab i aj ch'o'oj chwij. Mas 'utz que'el che i achi-le ma ta xalaxic —xu bij chique.
22 Are que tijin chi wa'im, i Jesus xu chap i caxlanwa y xu tioxij che i Dios, te'uri xu piro. Xu ya chique u tijoxelab y xu bij chique:
—Chi chapa; are iri are in ch'acul.
23 Te'uri xu chap i tu'bal víno, y xak xu tioxij che i Dios. Te'uri xu ya chique, y conojel xqui tu' che. 24 Xu bij chique:
Are iri are in quiq'uel chi ca yijbaw ni trat c'ac' ru' i Dios. Ca turuw na, 'anbal ni 'utz chique uq'uial winak. 25 Katzij i quin bij chiwe, n-quin tu' ta chic u wa'al úva, c'a te tan chic quin tu' c'ac' pa cu 'at wi tzij i Dios —xu bij.
I Jesus xu bij wach i ruwaxic u wach ca 'an na rumal i ma Pédro26 Te'uri xqui bixaj jun bix, cojbal re u 'ij i Dios. Are xe utzinic, xe 'e chuwi jyub Olívos. 27 I Jesus xu bij chique:
—Wo'or cha'ab, iwonojel yix quin iwo'taj na canok. Weta'am queje ile que'elok, man queje iri u bim can i Dios chupam u wuj: "Quin ya na, chi ca camsax ni aj yu'ul chij", xu bij, "te'uri i chij que jacher bic ▼ ." (Queje ile tz'ibtal canok.) 28 Xui-ri, are in walijnak chic che i camic, quin nabeaj na chiwach pa Galiléa —xu bij chique.
29 Are 'uri xu bij i ma Pédro:
—We conojel 'is cat co'taj canok, yin 'ut n-cat wo'taj taj —xu bij.
30 I Jesus xu bij chic che:
—Katzij i quin bij chawe, che i a'ab-i, are maja ca ch'aw ucamul ac', quin awuwaj ni oxmul.
31 I ma Pédro xu camulij u bixquil; xu bij chic:
—Yin lic n-cat wuwaj taj, n-ta co'ono we junam awu' coj camic —xu bij. Xak queje ile xqui bij conojel.
Wach u tz'onoxic xo'on i Jesus che i Dios pa Getsemani32 Te'uri xe 'e chic che jun lugar ▼ , Getsemani u bi. I Jesus xu bij chique u tijoxelab:
—Chix cul na can chi, tz'akat quin 'e yin chu tz'onoxic che i Dios —xu bij.
33 Te'uri xe u c'am bi i ma Pédro, i ma Jacóbo, i ma Wan ru', y xpe jun nim laj bis, jun nim laj c'ax pu c'ux. 34 Xu bij chique:
—I bis 'o pa wanima, laj quin cam rumal, quin na yin. Chix canaj ni yix waral y chix c'asc'atok —xu bij chique.
35 I Jesus xa 'e chupan jubi', xu jupij rib pulew, y xoc chu tz'onoxic che i Dios. Xu bij che we ta 'o módo, craj quelsax na chuwach i c'ax chi ya cu c'ulmaj.
36 —Ta —xu bij che—, yet ronojel 'is cat tiqui che. Chawesaj i c'ax 'o chinwach. Xui-ri, ma ya chwe pacha i to' cwaj yin; are, cha 'ana pacha i cawaj yet —xu bij.
37 Te'uri xtzalij chic cu' u tijoxelab, xe u riko que waric. Xu 'ijla i ma Pédro y xu bij che:
—A-Simon, ¿cat waric? ¿N-xa ch'ij ta bari cat c'asc'at jun 'or? 38 Chix c'asc'at na y chi tz'onoj che i Dios, man n-quix tzak ta chupam i mac. Katzij, yix piwanima quiwaj quix c'asc'atic, xui-ri i ch'acul n-cu ch'ij taj —xu bij.
39 Te'uri xtzalij chic ucamul chu tz'onoxic che i Dios; xak jun chi tzij xu bij chic che. 40 Are xtzalij chalok, xe u rik tan chic u tijoxelab que war tan chic; i qui ba'wach lic waram craj. Ique n-xqui rik taj wach quiqui bij che. 41 Are xtzalij chal che uroxmul, xu bij chique:
—Bay, chix warok; chix uxlanok. Ya co'on ile. Ya xu rik i 'or chi yin, chi in Achi aj Chicaj, quin jachtaj na piqui'ab i ajmaquib. 42 Chix walijok. Jo'. Ya xc'un ire chi quin jachaw na piqui'ab i aj ch'o'oj chwij —xu bij chique.
Wach u chaptajic bi i Jesus43 I Jesus c'a ca tijin chi tzij are xupon i ma Júdas, chi jun chique i cablajuj u tijoxelab. Ire je ruc'am li uq'uial winak; 'o jujun cuc'am ch'ich', xak 'o i cuc'am che'. Ique je taktal li cumal i caj'atzil i sacerdóte, xak i tijonel re i ujer 'atbal tzij, xak i nimak tak mam'ib. 44 I ma Júdas chi aj jachanel re i Jesus u bim can chique wach i séña co'on na chique, c'utbal re i Jesus:
—Are i jun chi quin tz'ubaj, are ile —u bim can chique—. Chi chapa, 'utz u c'amic bic chi 'ana —u bim chique.
45 Are xuponic, xtejeb pan ru' i Jesus y xu bij che:
—¡Mayes, Mayes! —xu bij che.
Y xu tz'ubaj. 46 Are 'uri xqui chapo, y xqui c'am bi chuwach i 'atz laj sacerdóte.
47 Xui-ri, 'o jun 'o chila xresaj li u ch'ich' y xresaj jun u xiquin i aj takon re i 'atz laj sacerdóte. 48 Are 'uri i Jesus xch'awic; xu tz'onoj chique i winak:
—¿Wuchac xix c'un yix ru' i ch'ich', ru' i che', qui c'ambej bi we, pacha qui 'an che jun ili'om? 49 'Ij 'ij in 'o chixol, pa rachoch i Dios, are quin tijin chu c'utic chique i winak, y n-xin i chap taj. Xui-ri, 'o ni u chac ca 'an na iri chwe pacha i tz'ibtal can chupam u wuj i Dios —xu bij chique.
50 Are 'uri conojel u tijoxelab i Jesus xqui canaj canok y xe 'anmajic.
51 Xui-ri, xak 'o jun ala teren bi chirij, xui jun sawan u lic'om chirij. Ire xchaptajic. 52 Are xqui chapo, xu c'ak can i sawan chique y ch'analic xa 'anmajic.
Wach xqui 'an i aj nuc'bal t'isbal che i Jesus53 Te'uri xqui c'am bi i Jesus chuwach i 'atz laj sacerdóte. Chila xqui mol wi quib i je ajwab sacerdóte, xak i nimak tak mam'ib, xak i je tijonel re i ujer 'atbal tzij. 54 I ma Pédro to' chi naj xterej bic, c'a xupon chuwaja re i rachoch i 'atz laj sacerdóte. Chila xch'uqui wi chi 'a' cu' i policía, cu mi'saj rib.
55 I je caj'atzil i sacerdóte junam cu' i je nimak tak aj nuc'bal t'isbal xqui tzucuj wach u cojic u mac i Jesus quiqui 'ano, camsabal-re, xui-ri, n-xqui rik taj. 56 Je q'ui xqui 'an mentir chirij, xui-ri ni'pa i xqui bij, n-xak jun tu wach i qui tzij. 57 Je 'o jujun xe walijic y xqui bij i mentir-i chirij i Jesus:
58 —Lic ka tom yoj chi xu bij ire chi "Yin quin wulijsaj i rachoch i Dios-i, chi qui 'anom i winak; te'uri churox 'ij quin yac jun chic rachoch i Dios chi n-winak ta que yacawic", xu bij —xqui bij ique.
59 Queje xqui 'an ile pacha i qui ch'obom, xui-ri, n-xak ta jun u wach i qui tzij.
60 Te'uri i 'atz laj sacerdóte xwalij chiquixol y xu bij che i Jesus:
—¿Yet, wuchac n-ca la' tu wach chique? ¿Wach usuc' ile quiqui bij chawij? —xu bij.
61 I Jesus lic n-xch'aw taj; n-xu la' tu wach. Are 'uri i 'atz laj sacerdóte xu jek chic u tz'onoxic che. Xu bij che:
—¿Yet nawi at Crísto, chi u C'ojol i lo'laj Dios? —xu bij che.
62 I Jesus xu bij:
—Katzij, yin. Xak quin iwil ni yin chi in Achi aj Chicaj, in cul na pu wikabim i Dios chi 'atz u cho'ab; xak quin iwil na are quin c'un pa sutz' chicaj —xu bij chique.
63 Are 'uri, i 'atz laj sacerdóte xu rakch'ij u 'u', c'utbal re i roywal. Xu bij 'uri chique i je moltajnak:
—Ya co'on ile. N-ta chic u chac we 'o juban chic col qui bij u mac. 64 Ya xi ta yix u tzij, chi tzel cu ta i Dios. ¿Wach qui ch'ob yix che? —xu bij chique.
Ique conojel xqui bij chi ca camsax na.
65 Are 'uri 'o jujun chique xqui jek u chubaxic qui c'axaj che, xak 'o i xqui tz'apij u palaj ru' c'ul, y xqui ch'ayo. Xqui bij che:
—Cha bij pachin xat ch'ayawic —xe cha che.
Xak i policía xqui ch'ay che u palaj.
Wach i ruwaxic u wach i Jesus xo'on i ma Pédro66 Tz'akat queje quiqui 'an ile, i ma Pédro 'o kaj chuwaja. Are 'uri xc'un jun ali chi aj chac pa rachoch i 'atz laj sacerdóte. 67 Are xrilo chi ma Pédro ca tijin chu mi'saxic rib chi 'a', xu c'am u takexic y xu bij che:
—Xak yet at rachi'il i ma Jesus aj Nazaret —xu bij che.
68 I ma Pédro xruwaj u wach:
—Yin n-weta'am tu wach; n-quin ta tu be wach i ca bij —xu bij che.
Te'uri xu jach rib; xa 'e pan chibe pa 'elbal bic; are 'uri xch'aw jun teren. 69 I ali xu takej chic ucamul, y xu bij chic chique i je 'o chila:
—I achi-ri, lic cachi'il i juban —xu bij.
70 I ma Pédro xruwaj chic u wach ire. Xo'on chupan jubi', i je 'o chila xqui bij chic che i ma Pédro:
—Katzij, yet lic at cachi'il ique-le, man at aj Galiléa, xak i a ch'awbal lic pacha ique-le —xqui bij.
71 I ma Pédro xoc chu cuxtaxic u bi i Dios:
—I Dios chin u ya na pa tojpen we n-katzij ti quin bij. Lic n-weta'am tu wach i achi-le, chi qui ch'ach'a chwe —xu bij.
72 Are 'uri, xch'aw ucamul ac'. Te'uri i ma Pédro xc'un chu c'ux wach i bital che rumal i Jesus, man u bim che: "Are maja ca ch'aw ucamul ac', quin awuwaj oxmul", u bim che. Are xc'un chu c'ux ile, xoc che o'ej.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018